ไทยศรีประกันฯเทร้อยล้านสร้างแบรนด์ใหม่
ไทยศรีประกันภัยใช้งบประมาณ 100 ล้านบาท สร้างแบรนด์ใหม่ พร้อมปรับแผนธุรกิจ ดันเบี้ย 2,000 ล้านบาท
26 ม.ค. 2554

ไทยศรีประกันภัยใช้งบประมาณ 100 ล้านบาท สร้างแบรนด์ใหม่ พร้อมปรับแผนธุรกิจ ดันเบี้ย 2,000 ล้านบาท 
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า ในปีนี้บริษัทเตรียมใช้งบประมาณ 100 ล้านบาท เพื่อสร้างภาพลักษณ์หรือแบรนด์ใหม่ของบริษัทให้เป็นที่รู้จักในวงกว้างมากขึ้นหลังจากที่ใช้แบรนด์เก่ามาได้ 6 ปี   และยังเป็นการสอดคล้องกับแผนปรับโครงสร้างองค์กรและกลยุทธ์การทำธุรกิจของบริษัทที่ต้องการเป็น 1 ใน 10 ของบริษัทชั้นนำด้านประกันภัยให้ได้ภายใน 5 ปี ซึ่งทำให้กำไรของบริษัทในปีนี้อยู่ที่ 200 ล้านบาท เพิ่มขึ้น 4 ล้านบาท เมื่อเทียบกับปี 2553 ที่กำไร 196 ล้านบาท เนื่องจากเป็นปีที่ต้องใช้เงินลงทุนสูง
อย่างไรก็ตาม ในปีนี้บริษัทตั้งเป้าเติบโตอยู่ที่ 14% โดยมีเบี้ยประกันภัยรับที่ 2,036 ล้านบาท ค่าสินไหมทดแทน 592 ล้านบาท ค่าใช้จ่ายรวม 704 ล้านบาท  รายได้จากการลงทุน 170 ล้านบาท และมีสินทรัพย์ที่ 4,052 ล้านบาท  โดยมีอัตราค่าสินไหมทดแทนอยู่ที่ 43% ขณะที่ปี 2553 บริษัทมีเบี้ยประกันภัยรับ 1,800 ล้านบาท ค่าสินไหมทดแทน 610 ล้านบาท ค่าใช้จ่ายรวม 593 ล้านบาท รายได้จากการลงทุน 205 ล้านบาท และมีสินทรัพย์ 3,651 ล้านบาท  มีอัตราค่าสินไหมทดแทนอยู่ที่ 48%
นายธีระ บุนนาค ผู้ช่วยกรรมการผู้จัดการใหญ่ สายงานกลยุทธ์และนวัตกรรม บริษัท ไทยศรีประกันภัย กล่าวว่า  บริษัทจะเน้นทำตลาดในส่วนของแบบประกันที่มีกำไรและขาดทุนควบคู่กันไป  โดยพยายามเพิ่มสัดส่วนระหว่างเบี้ยรถยนต์ให้ได้ 60% และเบี้ยที่ไม่ใช่รถยนต์หรือนันมอเตอร์ให้ได้ 40%  จากปีที่ผ่านมาเบี้ยรถยนต์อยู่ที่ 66% และเบี้ยนันมอเตอร์อยู่ที่ 34%  โดยมีเป้าหมายทำสัดส่วนเบี้ยรถยนต์และเบี้ยนันมอเตอร์ให้ได้อย่างละ 50% เพื่อให้เกิดความสมดุลที่เหมาะสม ซึ่งคาดว่าต้องใช้เวลาไม่ต่ำกว่า 3 ปีถึงทำได้ เนื่องจากเบี้ยรถยนต์ยังเป็นเบี้ยหลักของบริษัทและมีการเติบโตที่สูงอยู่
อย่างไรก็ตาม ในส่วนของเบี้ยประกันภัยก็จะมีการปรับใหม่ให้เหมาะสมกับตลาด เนื่องจากเบี้ยของบริษัทในปัจจุบันมีทั้งที่ถูกกว่าและแพงกว่าในตลาด โดยเฉพาะในส่วนของเบี้ยจากโครงการก่อสร้างที่ยังต่ำกว่าตลาด  นอกจากนี้บริษัทจะมีการออกสินค้าใหม่ โดยเจาะกลุ่มลูกค้าโดยเฉพาะ อย่างเช่น ประกันภัยรถยนต์จับกลุ่มลูกค้าระดับบน ที่ต้องมีทุนประกันไม่ต่ำกว่า 5 ล้าน ประกันภัยรถจักรยายนต์ขนาด 900 ซีซีขึ้นไป ต้องทุนประกันไม่ต่ำกว่า 4 แสนบาท  ประกันภัยเรือสำราญ ประกันภัยที่พักอาศัย และประกันภัยเพื่อสุขภาพ